กรมการจัดหางาน ปล่อยเงินกู้ยืมจากกองทุนเพื่อผู้รับงานไปทำที่บ้านวงเงินสูงสุด 200,000 บาท สร้างโอกาสให้แรงงานนอก
นางเพชรรัตน์ สินอวย อธิบดีกรมการจัดหางาน เปิดเผยว่า แรงงานนอกระบบเป็นแรงงานส่วนใหญ่ของประเทศ ที่มีจำนวนมากถึง 21 ล้านคน กรมการจัดหางาน จึงมีส่วนสำคัญในการส่งเสริมการสร้างงาน สร้างอาชีพเพื่อเป็นกำลังสำคัญในการขับเคลื่อนเศรษฐกิจของประเทศ โดยเข้าไปส่งเสริมอาชีพในรูปแบบของการรับงานไปทำที่บ้าน ส่งเสริมให้เกิดการรวมกลุ่มและการบริหารจัดการกลุ่มให้เข้มแข็ง เพื่อประโยชน์ในการรับงานไปทำที่บ้านอย่างต่อเนื่อง นอกจากนี้ ยังจัดตั้งกองทุนเพื่อผู้รับงานไปทำที่บ้าน เป็นกองทุนหมุนเวียนเพื่อให้ผู้รับงานไปทำที่บ้านได้กู้ยืมเงินไปซื้อวัตถุดิบและอุปกรณ์การผลิต หรือขยายการผลิตเพื่อสร้างอาชีพ สร้างรายได้อย่างยั่งยืน จากการเริ่มดำเนินการตั้งแต่ปี 2548 จนถึงปัจจุบัน ปรากฎว่า มีผู้รับงานไปทำที่บ้านที่จดทะเบียนกับกรมการจัดหางานแล้ว 859 รายชื่อ แบ่งเป็นประเภทบุคคล จำนวน 253 ราย และเป็นกลุ่มบุคคล จำนวน 606 กลุ่ม โดยมีสมาชิกรับงานไปทำที่บ้านจำนวน 5,506 คน ภาพรวมการปล่อยเงินกู้ให้แก่สมาชิกจำนวน 433 รายชื่อ เป็นเงินกว่า 42 ล้านบาท สำหรับปี 2562 อนุมัติวงเงินปล่อยกู้จำนวน 7 ล้านบาท ปัจจุบันปล่อยกู้ไปแล้วกว่า 4.9 ล้านบาท ให้แก่กลุ่มผู้รับงานไปทำงานที่บ้าน 44 รายชื่อ จึงยังมีเงินคงเหลือที่สามารถปล่อยกู้ได้อีกจำนวนกว่า 2 ล้านบาท    อธิบดีกรมการจัดหางาน กล่าวต่อไปว่า ผู้ที่จะกู้ยืมเงินจากกองทุนรับงานไปทำที่บ้านต้องมีคุณสมบัติ เป็นผู้รับงานไปทำที่บ้านที่จดทะเบียนกับกรมการจัดหางาน และมีผลการดำเนินการและมีรายได้จากการรับงานไปทำที่บ้านหรือมีหลักฐานการรับงานไปทำที่บ้านจากผู้จ้างงาน ซึ่งมีทั้งประเภทบุคคลและกลุ่มบุคคล โดยประเภทบุคคลต้องมีทรัพย์สินหรือเงินทุนไม่น้อยกว่า 5,000 บาท สามารถกู้ยืมเงินได้ไม่เกิน 50,000 บาท ระยะเวลาชำระคืนภายใน 2 ปี ส่วนประเภทกลุ่มบุคคลจะต้องมีผู้นำกลุ่มและสมาชิกกลุ่มกู้ร่วมกันไม่น้อยกว่า 5 คน มีทรัพย์สินหรือเงินทุนไม่น้อยกว่า 10,000 บาท สามารถกู้ยืมเงินได้ไม่เกิน 200,000 บาท ระยะเวลาชำระคืนภายใน 5 ปี ซึ่งทั้งสองกลุ่มจะมีอัตราดอกเบี้ยร้อยละ 3 ต่อปี และมีระยะเวลาพักชำระหนี้เงินต้นไม่เกิน 4 เดือน ดังนั้น ผู้รับงานไปทำงานที่บ้านที่ต้องการกู้เงินไปเป็นทุนขยายการผลิตสามารถติดต่อได้ที่ สำนักงานจัดหางานกรุงเทพมหานครพื้นที่ทั้ง 10 แห่ง สำนักงานจัดหางานจังหวัดทุกจังหวัด สอบถามรายละเอียดเพิ่มเติมได้ที่สายด่วน โทร.1506 กด 2